CELEX: 32017D1504
Language: el
Date: 2017-08-24 00:00:00
Title: Απόφαση (ΚΕΠΠΑ) 2017/1504 του Συμβουλίου, της 24ης Αυγούστου 2017, σχετικά με την τροποποίηση της απόφασης (ΚΕΠΠΑ) 2016/849 για την επιβολή περιοριστικών μέτρων κατά της Λαοκρατικής Δημοκρατίας της Κορέας

26.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 221/22
            
         ΑΠΌΦΑΣΗ (ΚΕΠΠΑ) 2017/1504 ΤΟΥ ΣΥΜΒΟΥΛΊΟΥ
   της 24ης Αυγούστου 2017
   σχετικά με την τροποποίηση της απόφασης (ΚΕΠΠΑ) 2016/849 για την επιβολή περιοριστικών μέτρων κατά της Λαοκρατικής Δημοκρατίας της Κορέας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στις 27 Μαΐου 2016 το Συμβούλιο εξέδωσε την απόφαση (ΚΕΠΠΑ) 2016/849 (1) για την επιβολή περιοριστικών μέτρων κατά της Λαοκρατικής Δημοκρατίας της Κορέας («ΛΔΚ»), με την οποία καταργήθηκε η απόφαση 2013/183/ΚΕΠΠΑ και, μεταξύ άλλων, τέθηκαν σε εφαρμογή οι αποφάσεις 1718 (2006), 1874 (2009), 2087 (2013), 2094 (2013) και 2270 (2016) του Συμβουλίου Ασφαλείας των Ηνωμένων Εθνών (ΣΑΗΕ).
            
         
               (2)
            
            
               Στις 5 Αυγούστου 2017 το ΣΑΗΕ εξέδωσε την απόφαση 2371 (2017), με την οποία προβλέπονται νέα μέτρα κατά της ΛΔΚ, περιλαμβανομένης της καταχώρισης προσώπων και οντοτήτων, συμπεριλαμβανομένης της Foreign Trade Bank και της Korean National Insurance Company («KNIC»), που υπόκεινται σε δέσμευση περιουσιακών στοιχείων.
            
         
               (3)
            
            
               Στην παράγραφο 26 της ΑΣΑΗΕ 2371 (2017) προβλέπεται ειδική εξαίρεση από τις διατάξεις περί δέσμευσης περιουσιακών στοιχείων όσον αφορά χρηματοοικονομικές συναλλαγές με τη Foreign Trade Bank ή την KNIC υπό ορισμένες συνθήκες.
            
         
               (4)
            
            
               Στις 10 Αυγούστου 2017, το Συμβούλιο εξέδωσε την εκτελεστική απόφαση (ΚΕΠΠΑ) 2017/1459 (2), με την οποία προστίθενται η Foreign Trade Bank και η KNIC στο παράρτημα I της απόφασης (ΚΕΠΠΑ) 2016/849. Οι εξαιρέσεις που προβλέπονται στην παράγραφο 26 της ΑΣΑΗΕ 2371 (2017) θα πρέπει επίσης να τεθούν σε εφαρμογή.
            
         
               (5)
            
            
               Η καταχώριση της KNIC θα πρέπει να διαγραφεί από το παράρτημα II της απόφασης (ΚΕΠΠΑ) 2016/849, καθώς κατονομάζεται πλέον δυνάμει του παραρτήματος I.
            
         
               (6)
            
            
               Απαιτείται περαιτέρω δράση της Ένωσης για την εφαρμογή των μέτρων που προβλέπει η παρούσα απόφαση.
            
         
               (7)
            
            
               Η απόφαση (ΚΕΠΠΑ) 2016/849 θα πρέπει, συνεπώς, να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση (ΚΕΠΠΑ) 2016/849 τροποποιείται ως εξής:
   
               1)
            
            
               Στο άρθρο 27, η παράγραφος 7 αντικαθίσταται από το ακόλουθο κείμενο:
               «7.   Η απαγόρευση που ορίζεται στην παράγραφο 1 στοιχείο α) και στην παράγραφο 2 δεν εφαρμόζεται:
               
                           α)
                        
                        
                           όταν η επιτροπή κυρώσεων έχει κρίνει, κατά περίπτωση, ότι απαιτείται εξαίρεση για να διευκολυνθεί το έργο διεθνών και μη κυβερνητικών οργανώσεων που ασκούν δραστηριότητες βοήθειας και αρωγής στη ΛΔΚ προς όφελος του άμαχου πληθυσμού·
                        
                     
                           β)
                        
                        
                           όσον αφορά τις χρηματοοικονομικές συναλλαγές με τη Foreign Trade Bank ή την Korean National Insurance Company (KNIC), εάν οι εν λόγω συναλλαγές εκτελούνται αποκλειστικά για τη λειτουργία διπλωματικών αποστολών στη ΛΔΚ ή την άσκηση ανθρωπιστικών δραστηριοτήτων που αναλαμβάνονται από τον Οργανισμό Ηνωμένων Εθνών ή σε συντονισμό με αυτόν.».
                        
                     
         
               2)
            
            
               Το άρθρο 36α αντικαθίσταται από το ακόλουθο κείμενο:
               «Άρθρο 36α
               Κατά παρέκκλιση από τα μέτρα που επιβάλλονται με τις ΑΣΑΗΕ 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017) και 2371 (2017), εφόσον η επιτροπή κυρώσεων έχει κρίνει ότι απαιτείται εξαίρεση για να διευκολυνθεί το έργο διεθνών και μη κυβερνητικών οργανώσεων που ασκούν δραστηριότητες βοήθειας και αρωγής στη ΛΔΚ προς όφελος του άμαχου πληθυσμού στη ΛΔΚ, η αρμόδια αρχή κράτους μέλους χορηγεί την άδεια που απαιτείται.».
            
         
               3)
            
            
               Το παράρτημα II της απόφασης (ΚΕΠΠΑ) 2016/849 τροποποιείται σύμφωνα με το παράρτημα της παρούσας απόφασης.
            
         Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 24 Αυγούστου 2017.
      
         
            Για το Συμβούλιο
         
         
            Ο Πρόεδρος
         
         M. MAASIKAS
      
   
   
      (1)  Απόφαση (ΚΕΠΠΑ) 2016/849 του Συμβουλίου, της 27ης Μαΐου 2016, για την επιβολή περιοριστικών μέτρων κατά της Λαοκρατικής Δημοκρατίας της Κορέας και για την κατάργηση της απόφασης 2013/183/ΚΕΠΠΑ (ΕΕ L 141 της 28.5.2016, σ. 79).
   
      (2)  Εκτελεστική απόφαση (ΚΕΠΠΑ) 2017/1459 του Συμβουλίου, της 10ης Αυγούστου 2017, για την εφαρμογή της απόφασης (ΚΕΠΠΑ) 2016/849 για την επιβολή περιοριστικών μέτρων κατά της Λαϊκής Δημοκρατίας της Κορέας (ΕΕ L 208 της 11.8.2017, σ. 38).
   
      ΠΑΡΑΡΤΗΜΑ
      Η ακόλουθη καταχώριση διαγράφεται από το παράρτημα II μέρος II μέρος Β (Οντότητες) της απόφασης (ΚΕΠΠΑ) 2016/849:
      
         
                     «3
                  
                  
                     Korea National Insurance Corporation (KNIC) και τα υποκαταστήματά της
                  
                  
                     Korea Foreign Insurance Company
                  
                  
                     Haebangsan-dong, Central District, Pyongyang, DPRK
                     Rahlstedter Strasse 83 a, 22149 Hamburg.
                     
                                 Korea National Insurance Corporation of Alloway, Kidbrooke Park Road, Blackheath,
                              
                           
                                 London SE30LW
                              
                           
                  
                     3.7.2015
                  
                  
                     Η Korea National Insurance Corporation (KNIC), που βρίσκεται υπό την κυριότητα και τον έλεγχο του κράτους, δημιουργεί σημαντικά έσοδα σε ξένο συνάλλαγμα που θα μπορούσαν να συμβάλλουν στο πυρηνικό πρόγραμμα, στο πρόγραμμα βαλλιστικών πυραύλων ή σε άλλα προγράμματα όπλων μαζικής καταστροφής της ΛΔΚ.
                     Επιπλέον, τα κεντρικά γραφεία της KNIC στην Pyongyang συνδέονται με το Γραφείο 39 (Office 39) του Εργατικού Κόμματος της Κορέας, μιας οντότητας που έχει καταχωρισθεί στον σχετικό κατάλογο.»